Document ID: 32004D0761

KOMISSION PÄÄTÖS,
tehty 26 päivänä lokakuuta 2004,
neuvoston direktiivin 93/24/ETY soveltamissäännöksistä nautakarjaa ja nauta-alan tuotantoa koskevien tilastotietojen keruiden osalta
(tiedoksiannettu numerolla K(2004) 4091)
(ETA:n kannalta merkityksellinen teksti)
(2004/761/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon nautaeläintuotantoa koskevien tilastotietojen keruusta 1 päivänä kesäkuuta 1993 annetun neuvoston direktiivin 93/24/ETY (1) ja erityisesti sen 1 artiklan 2 ja 3 kohdan, 2 artiklan 2 kohdan, 3 artiklan 2 kohdan, 6 artiklan, 8 artiklan 1 ja 2 kohdan, 10 artiklan 3 kohdan ja 12 artiklan 2 kohdan,
sekä katsoo seuraavaa:
(1)
Neuvoston direktiivin 93/24/ETY soveltamissäännöksistä karjaa ja nauta-alan tuotantoa koskevien tilastotietojen keruiden osalta 30 päivänä toukokuuta 1994 tehtyä komission päätöstä 94/433/EY (2) on muutettu useita kertoja.
(2)
Direktiivissä 93/24/ETY tarkoitettujen tietojen keruiden suorittamiseksi tarvitaan täsmällisiä määritelmiä. Tämän vuoksi olisi määritettävä tietojen keruun käsittämät maatilat. Lisäksi olisi määriteltävä täsmällisesti eri luokat, joihin tietojen keruiden tulokset jaotellaan, sekä ne karjan suuruusluokat ja aluejaot, joiden perusteella jäsenvaltiot laativat säännöllisin väliajoin toteutettavien tilastotietojen keruiden tulokset. Teurastustilastojen laatimiseksi olisi käytettävä yhdenmukaista teuraspainon määritelmää.
(3)
Direktiivin 93/24/ETY mukaan jäsenvaltioille voidaan pyynnöstä antaa lupa suorittaa touko-/kesäkuun tai marras-/joulukuun tietojen keruut valituilla alueilla sillä edellytyksellä, että nämä tietojen keruut käsittävät vähintään 70 prosenttia nautakarjasta. Niille jäsenvaltioille, joiden nautakarja muodostaa ainoastaan vähäisen prosenttiosuuden yhteisön kokonaiskarjasta, voidaan pyynnöstä antaa lupa luopua kokonaan touko-/kesäkuun tai marras-/joulukuun tietojen keruista tai käyttää aluejakoa touko-/kesäkuun tietojen keruun lopullisissa tuloksissa. Jäsenvaltiolle voidaan pyynnöstä myös antaa lupa käyttää karjan suuruusluokan mukaan määrättyä jakoa touko-/kesäkuun tietojen keruun tuloksissa.
(4)
Jäsenvaltiot ovat esittäneet eri mahdollisuuksia koskevia poikkeuspyyntöjä.
(5)
Kyproksen, Latvian, Liettuan, Maltan, Puolan, Slovakian, Slovenian, Tšekin, Unkarin ja Viron liittymisen vuoksi on aiheellista tehdä tiettyjä teknisiä mukautuksia ja ulottaa tietyt poikkeukset kattamaan nämä uudet jäsenvaltiot.
(6)
Euroopan parlamentin ja neuvoston asetuksessa (EY) N:o 1059/2003 (3) vahvistetaan yhteinen tilastollisten alueyksiköiden nimikkeistö (NUTS) jäsenvaltioille; tämän vuoksi on aiheellista korvata aiemmin määritellyt alueelliset tasot uudella NUTS-nimikkeistöllä.
(7)
Päätös 94/433/EY olisi tämän vuoksi kumottava.
(8)
Tämä päätös on pysyvän maataloustilastokomitean lausunnon mukainen,
ON TEHNYT TÄMÄN PÄÄTÖKSEN:
1 artikla
1. Direktiivin 93/24/ETY 2 artiklan 2 kohdassa tarkoitetaan ’maatilalla’ sekä teknisesti että taloudellisesti erillistä yksikköä, jota johdetaan erikseen ja joka tuottaa maataloustuotteita.
2. Direktiivin 93/24/ETY 1 artiklan 1 kohdassa tarkoitetun tietojen keruun on katettava:
a)
maatilat, joissa käytössä olevaa viljelysalaa on vähintään yksi hehtaari;
b)
maatilat, joissa käytössä olevaa viljelysalaa on vähemmän kuin yksi hehtaari, jos ne tuottavat tietyn osuuden myyntiä varten tai jos niiden tuotanto ylittää tietyt aineelliset rajat.
3. Kuitenkin niiden jäsenvaltioiden, jotka toivovat voivansa käyttää erilaista tietojen keruun rajaa, on sitouduttava vahvistamaan raja sellaiselle tasolle, että sen ulkopuolelle jäävät ainoastaan pienimmät tilat, jotka yhdessä muodostavat enintään yhden prosentin kyseisen jäsenvaltion komission päätöksessä 85/377/ETY (4) tarkoitetusta standardibruttomarginaalista.
2 artikla
Direktiivin 93/24/ETY 3 artiklan 1 kohdassa, 10 artiklan 2 kohdassa ja 12 artiklan 2 kohdassa tarkoitettujen nautaluokkien määritelmät esitetään tämän päätöksen liitteessä I.
3 artikla
Direktiivin 93/24/ETY 6 artiklan 1 kohdassa tarkoitetuissa aluejaoissa jäsenvaltioiden on noudatettava tämän päätöksen liitteessä II määriteltyä yhteisen tilastollisten alueyksiköiden nimikkeistön (NUTS) tasoa. Jäsenvaltiot vapautetaan tulosten laatimisvelvoitteesta niiden alueiden osalta, joilla nautakarjan määrä on alle yhden prosentin kansallisesta nautakarjasta.
4 artikla
Direktiivin 93/24/ETY 8 artiklan 1 kohdassa tarkoitetut karjan suuruusluokat vahvistetaan tämän päätöksen liitteessä III.
5 artikla
Direktiivin 93/24/ETY 10 artiklan 1 kohdassa tarkoitettu teuraspaino on nylkemisen, verenlaskun, sisäelintenpoiston sekä ulkoisten sukuelinten, raajojen etupolven ja nilkkaluun kohdalta tapahtuvan ääripäiden, pään, hännän, munuaisten ja munuaisrasvan sekä utareiden poiston jälkeen teuraseläimen ruhon kylmäpaino.
6 artikla
1. Tämän päätöksen liitteessä IV olevassa a kohdassa on luettelo jäsenvaltioista, joille annetaan lupa suorittaa touko-/kesäkuun tai marras-/joulukuun tietojen keruut valituilla alueilla sillä edellytyksellä, että nämä tietojen keruut käsittävät vähintään 70 prosenttia nautakarjasta.
2. Tämän päätöksen liitteessä IV olevassa b kohdassa on luettelo jäsenvaltioista, joille annetaan lupa suorittaa vain marras-/joulukuun tietojen keruu.
3. Tämän päätöksen liitteessä IV olevassa c kohdassa on luettelo jäsenvaltioista, joille annetaan lupa käyttää aluejakoa touko-/kesäkuun tietojen keruun lopullisissa tuloksissa.
4. Tämän päätöksen liitteessä IV olevassa d kohdassa on luettelo jäsenvaltioista, joille annetaan lupa käyttää karjan suuruusluokan mukaan määrättyä jakoa touko-/kesäkuun tietojen keruun tuloksissa.
7 artikla
Kumotaan päätös 94/433/EY.
Viittauksia kumottuun päätökseen pidetään viittauksina tähän päätökseen.
8 artikla
Tämä päätös on osoitettu kaikille jäsenvaltioille.
Tehty Brysselissä 26 päivänä lokakuuta 2004.

Labels: 17
19
10
6
15